<classify> ZAO la korosho mkoani Lindi limesababisha kuibuka kwa kesi 150 za ardhi kutokana wanafamilia kugombania mashamba ya zao hilo mwaka jana.Familia hizo zimekuwa zikifungua mashtaka katika Mabaraza ya Ardhi, zikitafuta haki juu ya mashamba hayo ambayo wengi waliyaacha lakini jamii zinazowazunguka waliyatumia kwa kuzalisha zao hilo la korosho hali iliyoibua migogoro.Mwenyekiti wa Baraza la Ardhi na Nyumba mkoani Lindi, Saidi Wambili aliyasema hayo jana katika uzinduzi wa wiki ya kisheria mkoani hapa. Alisema kuna mashauri ya ardhi 150 yanayotokana na wanafamilia kugombania mashamba ya zao la hilo la korosho. Mashamba hayo mengi yaliachwa na wenyewe walikuwa wanaishi mjini na sasa wameamua kurudi na kukuta yanahudumiwa na watu wengine ambao ama walikuwa ni marafiki au majirani zao.Wambili alibainisha kuwa chanzo hasa cha kuibuka kwa migogoro hiyo ni kutokana na ukweli kuwa zao hilo la korosho kwa sasa linapanda thamani kila mwaka, hivyo wengi wa wakazi wa Lindi wanarejea kulilima kwa wingi. Alisema nyingi ya kesi zilizowasilishwa mbele ya baraza hilo zinahusu wakulima kuvamia mashamba ambayo ama yaliachwa kwa muda mrefu bila kuendelezwa au mmiliki wake halali alishafariki dunia.  <topic>: kitaifa 